ในขณะที่หลายคนสันนิษฐานว่าโครงการ Shiba Inu ก่อตั้งขึ้นในปี 2021 เพื่อเป็นการตอบสนองโดยตรงต่อการเติบโตของตลาด Dogecoin ที่โดดเด่นเป็นพิเศษ แต่ความเป็นจริงแล้วโครงการนี้ถูกสร้างขึ้นตั้งแต่ปี 2020 ในเดือนสิงหาคม โดยบุคคลนิรนามที่ใช้นามแฝงว่า “Ryoshi” ได้เริ่มต้นการพัฒนาโครงการ Shiba Inu ขึ้นบนเครือข่าย Ethereum Blockchain ซึ่งเขาให้เหตุผลว่าที่เลือกเครือข่ายดังกล่าวเป็นเพราะว่า Ethereum เป็นเครือข่าย Blockchain ที่สามารถตั้งโปรแกรมได้มากที่สุดในโลก ที่มาพร้อมกับเครดิตด้านระบบความปลอดภัยที่น่าเชื่อถือ ทั้งนี้การใช้เทคโนโลยีของ Ethereum ในการสร้างระบบนิเวศของ Shiba Inu นั้นมีโทเคนที่แยกออกจากกันถึง 3 โทเคน แต่มันสามารถใช้งานร่วมกันได้ทั้งหมดภายในระบบนิเวศเดียว
โทเคนหลักของโครงการ Shiba Inu คือ “SHIB” ซึ่งเป็นโทเคนตามมาตรฐานโทเคน ERC-20 ที่มีอุปทานสูงสุดของโทเคนอยู่ที่ 1 พันล้านโทเคนด้วยกัน นอกเหนือจากโทเคน SHIB แล้วก็ยังมีโทเคน “LEASH” และโทเคน “BONE” ที่ทั้งสามจะทำงานร่วมกันได้ภายใต้ระบบนิเวศเดียวกัน โดยในส่วนของบทบาทหน้าที่ของแต่ละโทเคนนั้นจะแตกต่างกันออกไป ซึ่งในตอนแรกโทเคน LEASH นั้นได้รับการออกแบบมาเพื่อให้เป็นโทเคนที่เรียกว่า “Rebase” โดยกำหนดให้มีมูลค่าตลาดที่ยืดหยุ่นจากการตรึงมูลค่ากับราคาของ Dogecoin แต่ท้ายที่สุดแล้วทางทีมพัฒนาก็ได้ตัดสินใจเปลี่ยนโทเคน LEASH ให้เป็นโทเคน ERC-20 ปกติทั่วไปที่มีอุปทานสูงสุดอยู่ที่ 107,647 โทเคน และในขณะเดียวกันโทเคน BONE ของโครงการ Shiba Inu นั้นมีจุดมั่งหมายเพื่อใช้เป็นโทเคนกำกับดูแล (Governance Token) ของระบบนิเวศ โดยผู้ใช้จะสามารถปรับขนาดอำนาจในมือด้วยสัดส่วนการถือครองโทเคน BONE ที่ใช้สำหรับการโหวตได้อีกด้วย